ทองคำปิดบวก 1.3 ดอลลาร์
สัญญาทองคำตลาดนิวยอร์กปิดบวก นักลงทุนคลายวิตกปัญหายุโรป
11 พ.ค. 2555

สัญญาทองคำตลาดนิวยอร์กปิดบวก นักลงทุนคลายวิตกปัญหายุโรป
สัญญาทองคำตลาด COMEX (Commodity Exchange) ส่งมอบเดือนมิ.ย.ปรับตัวเพิ่มขึ้น 1.3 ดอลลาร์ หรือ 0.08% ปิดที่ 1,595.5 ดอลลาร์/ออนซ์ หลังจากเคลื่อนตัวในช่วง 1599.5 - 1595.3 ดอลลาร์
สัญญาทองคำดีดตัวขึ้นหลังจากสกุลเงินดอลลาร์อ่อนค่าลง และจากรายงานที่ว่ารัฐบาลสเปนทำข้อตกลงแปรรูปธนาคารบังเกีย ซึ่งเป็นธนาคารรายใหญ่อันดับ 4 ของสเปน ซึ่งเป็นความพยายามที่จะหนุนภาคการธนาคารที่ย่ำแย่และเพื่อขจัดความกังวลเกี่ยวกับศักยภาพของรัฐบาลในการแก้ไขปัญหาในภาคการเงิน 
นอกจากนี้ สัญญาทองคำยังได้ปัจจัยบวกจากข่าวที่ว่า รัฐบาลกลุ่มยูโรโซนตัดสินใจอนุมัติเงินช่วยเหลือกรีซวงเงิน 5.2 พันล้านยูโร จากกองทุนรักษาเสถียรภาพการเงินยุโรป (EFSF) หลังจากที่กรีซได้ให้คำมั่นสัญญาว่าจะผ่านมาตรการรัดเข็มขัดฉบับใหม่มุลค่า 1.45 หมื่นล้านยูโร หรือ 1.89 หมื่นล้านดอลลาร์สหรัฐในเดือนหน้า และให้คำมั่นว่าจะดำเนินการมาตรการปฏิรูปด้านอื่นๆ
ส่วนสถานการณ์ทางการเมืองของกรีซนั้น ล่าสุดมีรายงานว่านายอีวานเจลอส เวนิเซลอส หัวหน้าพรรค PASOK หรือพรรคสังคมนิยมของกรีซ เป็นแกนนำจัดการเจรจากับพรรคการเมืองต่างๆ เพื่อจัดตั้งรัฐบาลผสมเมื่อวานนี้ ภายหลังจากผลการเลือกตั้งเมื่อวันที่ 6 พ.ค.ที่ผ่านมาไม่มีพรรคใดที่ได้คะแนนเสียงพอที่จะจัดตั้งรัฐบาลเสียงข้างมากได้